Twee gevonnis wat kind ontvoer, vier jaar lank aanhouArgieffoto Kol. Jay Naicker, woordvoerder van die polisie, het gesê die 50-jarige ma en haar 24-jarige dogter is albei skuldig bevind aan ontvoering en bedrog. Die twee het in Februarie 2010 ŉ 7-jarige meisie by die Durban-treinstasie ontvoer terwyl sy op pad was huis toe na skool. “Hulle het vir die kind gesê haar ma het hulle gestuur, omdat die ma Johannesburg toe moes gaan,” het Naicker gesê. “Hulle het die kind by hul huis in Folweni aangehou. Die kind se van is verander en die ma het vir ŉ nuwe geboortesertifikaat by die departement van binnelandse sake aansoek gedoen, sodat sy ŉ maatskaplike toelaag kon eis.” Die saak is deur die Durbanse eenheid vir gesinsgeweld, kinderbeskerming en seksuele misdrywe oorgeneem en die kind is op 29 November 2013 weer gevind. Sy is tans 12 jaar oud. “Die vrou is tot agt jaar tronkstraf vir ontvoering en ses jaar vir bedrog gevonnis. Haar dogter is 14 jaar tronkstraf vir ontvoering en ses jaar vir bedrog opgelê. Die vonnisse sal samelopend uitgedien word,” het Naicker gesê.